Een tweeling, verskillende jareJaelyn (L) en Luis Salgado Foto: NBC San Diego ŉ Tweeling wat in ŉ hospitaal in San Diego gebore is, sal verskillende verjaarsdae vier. Een baba is in die laaste paar minute op Oujaarsaand gebore en die tweede het binne die eerste paar minute van die nuwe jaar sy opwagting gemaak. Die dogtertjie, Jaelyn, is op 31 Desember om 23:59 by die Kaiser Permanente Zion- mediese sentrum gebore en babaseuntjie Luis is op 1 Januarie om 00:02 gebore, berig NBC San Diego. Hul ouers is Luis Salgado en sy vrou, Maribel Valencia (22). Jaelyn het 1.88 kg geweeg en Luis 2.67 kg. Albei babas en ma is gesond. “Ons het eintlik die horlosie dopgehou,” het Luis gesê. “Ons wou weet of ons die eerste babas gaan hê.” Volgens die hospitaal is Maribel ŉ kassier by die San Diego Internasionale Lughawe en Luis is ŉ dieselwerktuigkundige vir die Amerikaanse Vloot. Die egpaar het ook ŉ driejarige dogtertjie, Isabella.